**TEKIJÄNOIKEUSASIOIDEN NEUVOTTELUKUNNAN 4. KOKOUS (4/2020–2023)**

**Aika:** Tiistaina 13.4.2021 klo 10.00–12.00

**Paikka:** Teams-kokous

Puheenjohtaja Tuomo Puumala (estynyt)

Varapuheenjohtaja Jorma Waldén

Lakimies, VT Minna Aalto-Setälä, Keskuskauppakamari

Johtava asiantuntija Johanna Halkola, RadioMedia ry, edustajanaan Taina Roth

Toiminnanjohtaja Sanna Haanpää, Suomen tietokirjailijat ry

Toiminnanjohtaja Teemu Kalliala, Audiovisual Producers Finland – APFI ry

Toiminnanjohtaja Antti Kotilainen, Musiikkituottajat – IFPI Finland ry

Toiminnanjohtaja Elina Kuusikko, Suomen Näyttelijäliitto ry

Lakimies Aura Lehtonen, Suomen Taiteilijaseura ry

Asiantuntija Albert Mäkelä, Suomen Yrittäjät

Toiminnanjohtaja Valtteri Niiranen, Kopiosto ry

Asiantuntija Lauri Koskentausta, Elinkeinoelämän keskusliitto EK

Tekijänoikeusasiamies Maria Rehbinder, Aalto-yliopisto

Toimitusjohtaja Risto Salminen, Teosto ry

Varapuheenjohtaja Tapani Tarvainen, Electronic Frontier Finland EFFI ry

Toimitusjohtaja Elina Ussa, Tietoliikenteen ja tietotekniikan keskusliitto FiCom ry

Toiminnanjohtaja Tommi Nilsson, Kuvasto ry

Edunvalvontajohtaja Lauri Kaira, Luovan työn tekijät ja yrittäjät ry

Johtaja Anja Peltonen, Kilpailu- ja kuluttajavirasto

Apulaisjohtaja Mikko Kuutti, Kansallinen audiovisuaalinen instituutti

OTT Anette Alén-Savikko, IPR University Center, sijaisenaan Ulla-Maija Mylly, IPR University Center

Lakimies Pekka Heikkinen, Kansalliskirjasto

Lakimies Sanna Nikula, Suomen Journalistiliitto ry

Lakimies Ira Hietanen-Tanskanen, Opetusalan Ammattijärjestö OAJ

Toiminnanjohtaja Ahti Vänttinen, Suomen Muusikoiden liitto ry

Lakiasiainjohtaja Merja Karhapää, Sanoma Oyj

Johtaja Riikka Tähtivuori, Medialiitto

Toiminnanjohtaja Karola Baran, Teatteri- ja mediatyöntekijät ry

Toiminnanjohtaja Anne Salomaa, Sanasto, edustajanaan Juha Pihlajaniemi

Lakiasiainjohtaja Katri Olmo, YLE, edustajanaan Anniina Dahlström

Toimitusjohtaja Tero Koistinen, Suomen Filmikamari ry

Mikael Laakso, Hanken

Toiminnanjohtaja Sini Oinonen, Suomen Kirjailijaliitto ry, edustajanaan Ville Toro

Toiminnanjohtaja Sonia Meltti, Suomen Näytelmäkirjailijat ja Käsikirjoittajat ry

**Ministeriöiden ja viranomaisten asiantuntijat**

Johtaja Matti Lahtinen, Opetushallitus

Johtava asiantuntija Päivi-Maria Virta, liikenne- ja viestintäministeriö

Neuvotteleva virkamies Tuomas Kaivola, liikenne- ja viestintäministeriö (kohta 3.)

Johtava asiantuntija Hannele Timonen, työ- ja elinkeinoministeriö (kohta 3.)

Hallitussihteeri Stiina Löytömäki, työ- ja elinkeinoministeriö

Neuvotteleva virkamies Maria Kekäläinen, valtiovarainministeriö (kohta 3.)

Lähetystöneuvos Mari Lankinen, ulkoministeriö

Hallitusneuvos Anna Vuopala, opetus- ja kulttuuriministeriö, sihteeri

Hallinnollinen avustaja Marja Lappalainen, opetus- ja kulttuuriministeriö

**10.00 Varapuheenjohtaja Jorma Waldén avaa kokouksen**

Varapuheenjohtaja Waldén totesi vsi Tuomo Puumalan olevan estynyt johtamasta kokousta. Ministeriön poliittista johtoa pitävät kiireisenä näinä päivinä monet ajankohtaiset luovien alojen arkeen ja toimeentuloon vaikuttavat asiat, kuten koronapandemia, siihen kytkeytyvä nk. exit-suunnitelma, jonka avulla yhteiskuntaa aletaan mahdollisuuksien mukaan ja hallitusti avata, koronatuet sekä rahapelitoiminnan kehityksen vaikutukset OKM:n toimialalla. Toivotaan tilanteen helpottavan kesäksi.

**10.05 Ajankohtaisia kuulumisia OKM:stä ja jäseniltä**

 **- Jorma Waldén, OKM**

**DSM-direktiivin voimaansaattamisen tilanne ja arvioitu aikataulu**

Waldén kertoi, että HE:n antamisen aikataulu on edelleen epävarma, mutta ajankohta ajoittuu kesäkuukausille. Se, milloin luonnos HE:ksi saatetaan lausunnoille, on niin ikään epävarmaa. DSM-direktiivin ja verkkolähetysdirektiivin mukaiset lainmuutosesitykset, jotka oli alun perin tarkoitus antaa erillisinä hallituksen esityksinä, sisällytetään samaan esitykseen. Valmistelun viivästyminen johtuu ennen kaikkea implementoinnin vaatimasta työmäärästä. Komission artikla 17:ää koskeva ohjeistus on viivästynyt, ja viimeisimmän tiedon mukaan se julkaistaan ”pääsiäisen jälkeen”. Implementointiin vaikuttaa osaltaan myös Puolan kanteeseen 17 artiklan unionin perustuslain vastaisuudesta annettava EUTI:n ratkaisu, jota koskevaa julkisasiamiehen ratkaisuehdotusta odotetaan huhtikuun aikana. Tuomioistuimen ratkaisu on jäsenvaltioita sitova ja tulee ohjaamaan direktiivin voimaansaattamista jäsenvaltioissa. Enemmän ja ajantasaista tietoa löytyy OKM:n verkkosivuilta ja [DSM-direktiivin Hankeikkunassa.](https://minedu.fi/hanke?tunnus=OKM018:00/2019#lainvalmistelu)

**Neuvottelukunnan jäsenen puheenvuoro**

Kopioston edustaja kiitti tilannekuvauksesta ja tiedusteli, onko luonnos HE:ksi kuitenkin tulossa kevään aikana. Waldén totesi, ettei sitä voida luvata ja toivoi sidosryhmiltä pitkää pinnaa. On mahdollista, että lausuntokierros ajoittuu kesäkuukausiin.

Suomen Musiikkituottajien edustaja tiedusteli, onko tietoa, onko OKM:n aiemmin esittelemä malli sisällön poistomallimenettelylle, josta esitettiin paljon huolta oikeudenhaltijoiden toimesta, edelleen mukana vai onko siitä luovuttu. Waldén totesi, että malli on muutetussa muodossa edelleen mukana. Oikeudenhaltijoiden esittämät huolet on pyritty ottamaan mahdollisimman hyvin huomioon. HE:n valmistelussa on tavoitteena muodostaa toimiva ja tasapainoinen ratkaisu, jossa otetaan huomioon myös perusoikeudet sekä tasapuolisesti asiaan liittyvät erilaiset intressit – sekä oikeudenhaltija- että muut näkökulmat.

**10.15 Kansallisen IP-strategian valmistelun vaihe**

- Anna Vuopala, OKM

 **Kokouksen esitykset löytyvät** [**TNK:n hankeikkunassa**](https://minedu.fi/hanke?tunnus=OKM019:00/2020)

Vuopala kertoi, että IP-strategiaa on valmisteltu toisaalta hankkeen ohjausryhmässä, jota vetää Kaisa Olkkonen ja jonka varapuheenjohtaja on Mikko Huuskonen. Työ on viivästynyt TEM:ssä tapahtuneiden henkilövaihdosten johdosta, minkä vuoksi työtä on jouduttu organisoimaan uudelleen. Samalla ohjausryhmän piirissä on tehty paljon työtä muun muassa pienryhmissä, joiden työn pohjalta luonnosta työstetään projektiryhmässä, jota vetää Tanja Müller TEM:stä. OKM:stä ovat mukana Vuopalan lisäksi Petteri Kauppinen ja Viveca Still.

OKM:n kannalta tärkein alue on datan hyödynnettävyys ja tekijänoikeuden infrastruktuuri. Jokainen toimiala siirtyy tietyllä aikavälillä datatalouteen, ja erityisesti EU:ssa nähdään, että siitä syntyy EU:n sisämarkkinoiden kasvu ja kilpailukyky. Sama havainto on tehty luovan talouden tiekartassa, jossa todetaan, että paitsi luovilla aloilla myös muilla aloilla kasvu ja kilpailukyky perustuvat luovuuteen ja innovaatioihin. Siksi on tärkeää edistää mm. datan jakamisen mahdollisuuksia laajasti. Hankkeen aikataulu on edelleen auki, mutta tavoitteena on, että luonnos IP-strategiasta saatetaan ensin lausuntokierrokselle ja sen jälkeen valmistellaan varsinainen valtioneuvoston periaatepäätös IP-strategiaksi.

 **Keskustelua:**

**Medialiiton ja Keskuskauppakamarin** edustajat totesivat, että työ on ollut hedelmällistä ja se on tarkoitus saada valmiiksi loppukeväästä ja ennen kesää lausunnoille. On tärkeää saada myös TNK:n kommentit.

Vuopala täsmensi, että ohjausryhmä on asetettu vuoteen 2023 saakka, joten se jatkaa myös IP-strategian toteuttamisen vaiheen seurantaa, joko samalla tai laajennetulla kokoonpanolla.

Waldén totesi, että tekijänoikeudet on mukana, ja hyvä niin, sillä ne eroavat teollisoikeuksista. Ohjausryhmässä on yritysten näkökulma, mutta on tärkeää myös muistaa, että tekijänoikeudessa tekijällä ja yhteiskunnan intresseillä on keskeinen rooli luovilla aloilla.

* 1. **KV- ja EU-asiat**

Digilakiehdotukset ja datatalouden toimeenpano- ja seurantatyöryhmän ajankohtaiskatsaus. LVM:n, VM:n ja TEM:n edustajat totesivat, että digilakiesitysten, erityisesti Datahallintosäädöksen osalta on ilmeisiä linkkejä teollis- ja tekijänoikeuskysymyksiin, jotka edellyttävät ratkaisuja ja valmistelun seurantaa.

Tuomas Kaivola (LVM) esitteli mm. EP:n päätöslauselman EU:n datastrategiasta, jossa on kohdistettu enemmän huomiota IP-kysymyksiin kuin yleensä. Usein IP-oikeudet jäävät maininnan varaan ja todetaan, että oikeuksia olisi kunnioitettava. EP:n kirjaukset tuovat tärkeitä huomioita esiin, mm. tarpeen saada dataa liikkumaan.

Maria Kekäläinen (VM) totesi, että erityisesti julkisen sektorin datan uudelleenkäyttö koskee myös dataa, johon saattaa liittyä kolmansille kuuluvia IP-oikeuksia. Tärkeä on lähtökohta, että IP-oikeuksia on kunnioitettava, mutta asetusluonnos ja sen taustamateriaalit eivät nosta esiin tapoja toteuttaa IP-oikeuksien kunnioittamista käytännössä. Asetusluonnoksen 4–­5 artiklojen keskeinen sisältö on kielto yksinoikeusjärjestelyihin ja uudelleenkäytön ehdot, jotka koskevat myös IP-oikeuksien alaista dataa. Tältä osin on ehdotettu säädettäväksi, että julkisen sektorin elimet eivät saa käyttää tietokannan valmistajan oikeutta (sui generis-oikeus) estääkseen datan uudelleenkäytön tai rajoittaakseen sitä yli tässä asetuksessa asetettujen rajojen.

Digitaalisia palveluita koskevaa asetusehdotusta esitteli Päivi-Maria Virta (LVM) ja digitaalisia markkinoita koskevaa asetusehdotusta Hannele Timonen (TEM). Virta totesi, että DSA perustuu e-kauppadirektiivin vastuuvapaussäännöksiin ja on yleissääntelyä suhteessa DSM-direktiiviin, jonka 17 artiklaan on erikseen kirjattu menettely, jossa vastuuvapauteen ei voida vedota. Säännösten soveltamista tulee tarkastella paitsi velvoite- myös toimijakohtaisesti. DSA:ssa ja DSM:ssä käytetyt määritelmät ovat vaikeita ja saattavat aiheuttaa haasteita soveltamisessa. Timonen totesi, että DMA:n osalta tärkein vaikutus tekijänoikeuden toimikenttään on säännös, jonka mukaan portinvartija-asemassa olevan alustapalvelun tulee antaa yrityskäyttäjille pääsy dataan, joka on syntynyt palvelussa yrityskäyttäjän ja sen loppukäyttäjän toiminnasta.

**Keskustelua**

**Keskuskauppakamarin** edustaja tiedusteli, onko olemassa esimerkkejä tilanteista, joissa kolmansille kuuluvia IP-oikeuksia olisi sisältynyt julkisen sektorin datavarantoon. VM vastasi, ettei komission ehdotukseen ollut sisältynyt esimerkkejä. Vuopala totesi, että ehdotuksen taustalla on mahdollisesti kokemuksia tilanteista, joissa IP-oikeudet ovat olleet datan avaamisen esteenä, tai arvioita siitä, ettei sen mahdollisuutta voida poissulkea. Tärkeää olisi tässä vaiheessa selvittää, minkälaisista tilanteista olisi mahdollisesti kyse. Timosen esittämän kysymyksen osalta, että mikä vaikuttaisi eniten tekijänoikeuden alaan, Vuopala totesi, että EU:n kulttuuri- ja luovien alojen kilpailukyky globaalilla tasolla edellyttää mm. pääsyä isojen alustojen käyttödataan niin yritysten kuin henkilöidenkin toimesta GDPR:n perusteella. Näillä kaikilla kolmella digilakialoitteella EU pyrkii kasvattamaan datasuvereniteettiaan ja strategista autonomiaansa suhteessa Kiinaan ja Yhdysvaltoihin sekä kehittämään datataloutta EU:n arvoihin perustuen.

Vuopala esitteli lyhyesti Euroopan parlamentin päätöslauselman ja siinä olevia tekijänoikeuskohtia, niistä tärkeimpänä parlamentin toteamukset, että IP-oikeuksia on kunnioitettava, mutta toisaalta sen, että siinä selvästi kehotetaan yrityksiä datan jakamiseen sekä hyötyjen jakamiseen tasavertaisesti kaikkien kesken. Lisäksi päätöslauselma vetoaa tekoälyn kouluttamisen mahdollistamiseen ja mm. siihen, että siinä voidaan käyttää paitsi rakenteista dataa sisältäviä tietokantoja myös tekijänoikeuksin suojattuja teoksia ja muita suojankohteita, joita ei yleensä pidetä datana. EP edellyttää, että komissio antaa asiasta lisäohjeita.

**11.20 Tekijänoikeuden infrastruktuurin kehittäminen 2020–2022**

**Anna Vuopala, OKM**

Vuopala esitteli tämänhetkistä vaihetta kansallisen tekijänoikeusinfran kehittämisessä. EU-tason keskustelussa Suomi on pyrkinyt selvittämään, miten mm. DGA:n alaisuudessa annettavaan data-asetuksen yhteyteen kuuluvien tietokantadirektiivin ja liikesalaisuussuojan muutostarpeen arviointi edistyy. Tuloksia vaikutusarvioinnista on luvattu huhtikuun lopulla.

Suomi on myös saanut tiedon, että komission selvitystä tehdään paraikaa ja sen tuloksia esitellään työpajassa 10.6.2021. Syksyllä komissio aloittaa sidosryhmäkeskusteluita selvityksen pohjalta.

Viime kokouksessa oli raportoitu pienryhmävaiheen keskusteluista ja sovittu, että työtä jatketaan OKM:n fasilitoinnilla samalla kun alat itse sisäisesti kehittävät infrastruktuuriaan. Tärkeimpinä jatkoaskelina pidettiin tunnisteiden käytön laajentamista, rahoituksen hankintaa infrastruktuurityöhön sekä suunnitelmallista etenemistä. Työpajat jatkuvat nyt englanninkielisinä niitä kohtaan esitetyn kiinnostuksen vuoksi.

Suomen kansallisen elvytysohjelman alustavassa tekstissä on mainittu tekijänoikeustiedon tuoma lisäarvo ja sen hyödynnettävyys osana luovien alojen rakenneuudistukseen varattua investointia. Koko elpymispaketti on vielä hyväksyttävä EU:ssa ennen sen toimeenpanon aloittamista. Muita rahoituslähteitä on, kuten EU:n rahoitusohjelmia ja niitä voisi pyrkiä koordinoimaan esim. Business Finlandin avustuksella tekijänoikeusinfraa hyödyttämään.

Vuopala totesi, että jäsenille oli lähetetty luonnos kyselyksi teos- ja tekijätietoa koskevan koulutustarpeen selvittämisestä. Siitä oli tullut muutama huomio, ja vielä on mahdollista kommentoida sitä. Vuopala esitteli myös luonnoksen Tekijänoikeusinfralle valmisteltavaksi tiekartaksi ja siihen sisältyviä työkoreja. Niihin sisältyisivät 1) koulutusohjelmat globaalien pysyvien tunnisteiden käytön varmistamiseksi eri luovien alojen toimijoiden parissa sekä 2) rahoitus datan jakamista edistäviin eri tasoilla tapahtuviin hankkeisiin, ml. datanjakorajapinnat, sekä tilanteesta riippuen datan keräämiseen tai hallinnoimiseen liittyvät tuet. Kolmannessa korissa olisivat muut yleiset ja digitaalisen siirtymän kannalta tärkeät selvitettävät asiat, kuten vastuullisuus ja toimintaympäristön muutosten selvittäminen, synergiat reaaliaikataloushankkeen, julkisen sektorin datan uudelleenkäytön ja toisaalta mydata-valmiuksien kehittämisen kanssa sekä niitä koskevat selvitykset.

 Kalvosetit löytyvät [Hankeikkunasta.](https://minedu.fi/hanke?tunnus=OKM019:00/2020)

**12.00 Kokous päättyy**

 Seuraavan kokouksen aikaa ei ole sovittu mutta järjestettäneen vielä ennen kesää.